Predkladacia správa

Návrh Dohody o vykonávaní Protokolu o výsadách a imunitách Európskych spoločenstiev v Slovenskej republike (ďalej len „dohoda“) sa predkladá na rokovanie vlády SR ako materiál iniciatívny, a to v nadväznosti na podnet Európskej komisie uzavrieť takúto dohodu.

Európske spoločenstvá zastúpené Európskou komisiou (generálne riaditeľstvo pre rozpočet) predložili Slovenskej republike návrh dohody prostredníctvom Misie Slovenskej republiky pri Európskych spoločenstvách. 

Protokol o výsadách a imunitách Európskych spoločenstiev z 8. 4. 1965 (ďalej len „protokol“) je prílohou Zmluvy o vytvorení spoločnej Rady a spoločnej Komisie Európskych spoločenstiev (Merger Treaty), ktorá sa dňom vstupu SR do EÚ stala súčasťou vnútroštátneho právneho poriadku.

Podľa informácie Európskej komisie, v minulosti takéto dohody Európska komisia uzavrela so súčasnými členskými štátmi EÚ a považuje ich za nevyhnutné na realizáciu ustanovení protokolu, týkajúcich sa oslobodenia nákupov tovarov a služieb inštitúciami Európskych spoločenstiev (ďalej len „ES“) od nepriamych daní.

Ako právny základ pre túto skutočnosť Európska komisia uvádza 

článok 291 Zmluvy o založení ES
„Za podmienok stanovených v Protokole z 8. apríla 1965 Spoločenstvo požíva na území členských štátov výsady a imunity potrebné pre plnenie svojich úloh. To isté sa vzťahuje aj na Európsku centrálnu banku, Európsky menový inštitút a Európsku investičnú banku.“ 

a v tomto kontexte ustanovenia protokolu
článok 3 protokolu
 „Spoločenstvá, ich aktíva, príjmy a iný majetok sú oslobodené od všetkých priamych daní.
Vlády členských štátov prijmú vždy, keď to je možné, primerané opatrenia na poukázanie späť alebo refundáciu sumy nepriamych daní alebo daní z obratu zahrnutých do cien hnuteľného alebo nehnuteľného majetku, ak spoločenstvá robia na svoje oficiálne použitie väčšie nákupy, ktorých cena obsahuje dane tohto druhu. Tieto ustanovenia sa však nebudú uplatňovať tak, aby vyvolávali účinok deformácie hospodárskej súťaže v spoločenstvách.
Žiadne oslobodenie sa neposkytne vo vzťahu k daniam a poplatkom, ktoré predstavujú len poplatky za verejné služby.”

článok 13 protokolu
„Úradníci a iní zamestnanci spoločenstiev podliehajú dani v prospech spoločenstiev z platov, miezd a požitkov, ktoré im vyplatili spoločenstvá, v súlade s podmienkami a postupom ustanoveným Radou, konajúcou na návrh Komisie.
Títo sú oslobodení od národných daní z platov, miezd a požitkov vyplácaných spoločenstvami.“

článok 19 protokolu 
„Inštitúcie spoločenstiev budú na účely uplatňovania tohto Protokolu spolupracovať so zodpovednými orgánmi príslušných členských štátov.“

	Účelom tejto dohody má byť úprava rozsahu oslobodenia od nepriamych daní, prah oslobodenia od nepriamych daní, spôsob oslobodenia od nepriamych daní pre miestne nákupy a pre nákupy v rámci EÚ a oslobodenie od priamych daní.

Pristúpenie na uzavretie dohody vnímame ako ústretový krok voči požiadavke Európskej komisie, avšak sa domnievame, že na zabezpečenie realizácie protokolu v zmysle jeho článku 19 by na účely oslobodenia od nepriamych a priamych daní postačovala zákonná právna úprava, resp. ak je predmetný Protokol o výsadách a imunitách Európskych spoločenstiev prílohou Zmluvy o vytvorení spoločnej Rady a spoločnej Komisie Európskych spoločenstiev (Merger Treaty) zo dňa 8. 4. 1965, ku ktorej dňom vstupu do EÚ Slovenská republika pristúpila, stala sa táto súčasťou vnútroštátneho právneho poriadku, a teda je ňou Slovenská republika viazaná. V doterajšej praxi sa takáto otázka so žiadnou medzinárodnou organizáciou osobitne neupravovala v dvojstrannej (implementačnej) dohode nadväzujúcej na zmluvu o výsadách a imunitách.

I keď z pohľadu Európskej komisie, ako sama uviedla, je táto dohoda považovaná za „čisto administratívnu dohodu“, z pohľadu Slovenskej republiky podlieha táto dohoda vnútroštátnemu prerokovaniu a schváleniu podľa Zásad vlády SR pre oblasť medzinárodných zmlúv schválených uznesením vlády SR č. 615 / 26. 8. 1997. 

Keďže predmetná dohoda je vykonávacou dohodou k protokolu, t. j. upravuje len postup pri vykonávaní ustanovení protokolu a nejde nad jeho rámec, má táto medzinárodná dohoda podľa vnútroštátnych právnych predpisov charakter vládnej dohody, ktorá nepotrebuje súhlas NR SR, a preto nie je potrebné vypracovať doložku prednosti medzinárodnej zmluvy pred zákonmi Slovenskej republiky.

Predložený návrh dohody je návrhom Európskej komisie, ktorého znenie Európska komisia zaslala po vzájomnej výmene korešpondencie, so zapracovanými návrhmi slovenskej strany. Záverečná formulácia textu dohody je navrhnutá v dvoch variantoch, a to z dôvodu, aby mohla byť dohoda podpísaná i bez uskutočnenia spoločného stretnutia zástupcov zmluvných strán, t. j. prostredníctvom korešpondencie. Podnetom Európskej komisie bolo uzavrieť dohodu tzv. zjednodušenou formou.

	Predmetná dohoda nebude mať negatívny vplyv na zamestnanosť a životné prostredie. Kvantifikáciu finančného dopadu na štátny rozpočet, rozpočet obcí a VÚC nie je možné vyčísliť, keďže príjem z nepriamych daní, resp. výška oslobodenia od nepriamych daní bude súvisieť s hodnotou nákupov na území SR inštitúciami Európskych spoločenstiev, ktorých rozsah je vopred možné ťažko odhadnúť. Podobne suma dane z príjmu, od ktorej budú v Slovenskej republike občania pracujúci v inštitúciách Európskych spoločenstiev v zmysle protokolu oslobodení, bude súvisieť s počtom občanov, ktorí budú zamestnancami inštitúcií Európskych spoločenstiev.
	Z uvedených dôvodov nebola vyhotovená doložka finančných, ekonomických, environmentálnych vplyvov a vplyvov na zamestnanosť.